जदूं महाराज दी वेदना दा पता अरुल मोली गी लग्गा तां ओ ए सोचियै होर बी दुखी होई जे ओ बी कुसै हद्द तक इस कसाले दा इक कारण होई सकदी ऐ। की जे उन्दे ब्याह् दे बेल्लै गै इस दुखै दा मुंढ पेई गेया हा। अरुल मोली चेर वंशै दे इक सरदार दी धी ही। ओदे शलैपे दियां इन्नियां धुम्मां हियां ते इ’ऐ चर्चा हुंदी रौह्न्दी ही जे ओदे मकाबले दी शैल कुड़ी सारे दक्खनै इच नेईं ऐ। अरुल मोली दी कड़माई महाराज पार्थिव कन्ने होई गई तां कांची दे महेन्द्र चक्रवर्ती नै स्नेहा भेजेया जे ओ अपने उत्तराधिकारी नरसिंह वर्मा दा ब्याह अरुल मोली कन्ने करना चाह्न्दे न। अरुल मोली दे घरा आले ते खुशी कन्ने मन्नी गे पर अरुल मोली नै आखेया जे मेरा वर ते इक बारी निश्चित होई गेदा ऐ। मीं हुन पार्थिव महाराज गी छोड़ियै होर कुसै गी बरमाला नेईं पाई सकदी। महेन्द्र चक्रवर्ती बड़े उदार हे। उनें अपना प्रस्ताव वापस लेई लेया ते पाण्डय देश दी राजकमारी कन्ने नरसिंह वर्मा दा ब्याह करी लेया।